**Timo Ahopelto** (s. 1975) on suomalainen sarjayrittäjä ja aikaisen vaiheen pääomasijoittaja. 

Ahopelto tunnetaan erityisesti lääketuotekehityksen tiedonhallintaohjelmistoja valmistavan CRF Health Oy:n perustaja-toimitusjohtajana ja pääomasijoitusyhtiö Lifeline Venturesin toisena perustajana. 

Vuoden 2015 tammikuussa brittiläinen Vitruvian Partners osti CRF Health Oy:n 320 miljoonan euron kauppahintaan, joka oli myyntihetkellä kolmanneksi suurin koskaan suomalaisesta startup-yrityksestä maksettu summa. Heinäkuussa 2018 amerikkalainen Genstar Capital osti edelleen CRF Health Oy:n yli miljardin euron kauppahinnalla, jolloin yrityksestä tuli Suomen neljäs ns. yksisarvinen eli yli miljardin dollarin arvoon kasvanut teknologiayhtiö. Aiemmat yksisarviset ovat Supercell, Rovio ja MySQL.

Ahopellon hallituspaikkoihin kuuluvat tai ovat kuuluneet muun muassa start-up- ja kasvuyhtiöt Arctic Diagnostics Oy, Dispelix Oy, älysormuksia valmistava Ouraring Oy, keinoälyrobottiyhtiö ZenRobotics Oy, syövän immunoterapiayhtiö TILT Biotherapeutics Oy ja ohjelmistorobotiikkayhtiö Digital Workforce Nordic Oy. Listatuista pörssiyhtiöistä Timo Ahopelto on ollut Tieto Oyj:n (myöhemmin fuusion jälkeen Tietoevry Oyj) hallituksen jäsen vuosina 2017-2023. Vuodesta 2023 Ahopelto on toiminut Nokia Oyj:n hallituksen jäsenenä. Lifeline Ventures oli Supercell-peliyhtiön ensimmäinen sijoittaja.

Sijoitustoiminnan ulkopuolella Ahopelto aloitti teknologia- ja innovaatiorahoituskeskus Tekesin (myöhemmin Business Finland), Euroopan yhtä keskeisintä startup-konferenssia Slushia järjestävän Slush Oy:n sekä startup-sektorin toimintaa Suomessa ohjaavan Startup Säätiön hallituksen jäsenenä vuonna 2014. Vuodesta 2018 alkaen Ahopelto on toiminut Slush Oy:n hallituksen puheenjohtajana. Vuoden 2015 alusta Ahopelto on toiminut Elinkeinoelämän valtuuskunnan (EVA) hallituksessa, ja vuodesta 2017 Suomen valtion sijoitusomaisuutta hoitavan Solidium Oy:n hallituksessa. Ahopelto julkaisi myös kasvuyrittäjän kokemusmaailmasta kertovan *Sand Hill Road* -esikoisromaaninsa vuonna 2013 ja esikoisrunoteoksensa *Kasvuyrittäjän runokirja I* syksyllä 2023.  Ahopelto on puhunut paljon Suomen ohjelmistoalan määrällisen ja laadullisen vahvistamisen tarpeesta, ja julkaisi yhdessä EVA:n kanssa aiheesta analyysin keväällä 2018.

Lähteet
-------

1. ↑  Bisnesenkeli Timo Ahopelto ei murehdi hukkaan menneitä rahojaan *Kauppalehti Optio*.  12.5.2016. Viitattu 24.5.2016.
2. ↑  Suomi saa uuden yksisarvisen - CRF Health myytiin T&T:n tietojen mukaan yli miljardilla eurolla *T&T*. Viitattu 21.11.2018. (englanniksi)
3. ↑  Kauppalehti: Nyt metsästetään yksisarvisia *kauppalehti.fi*.  2015. Viitattu 20.11.2018.
4. ↑  Tieto Oyj | Pörssitiedote | Kauppalehti.fi *www.kauppalehti.fi*. Viitattu 22.5.2017.
5. ↑  Nokia Oyj homepage *nokia.com*.
6. ↑  Peliyhtiö Supercellin tarina: Vasta täyskäännös toi jättimenestyksen *HS.fi*. Viitattu 25.5.2016.
7. ↑  Slush: New Board of Directors at Slush  2018. Slush. Viitattu 20.11.2018.
8. ↑  Sand Hill Road - Timo Ahopelto Books North Oy. Viitattu 13.10.2014.
9. ↑  Miksi kirjoitin ensimmäisen runokirjani? *Timo Ahopelto*.  22.10.2023. Viitattu 31.10.2023. (englanniksi)
10. ↑  Books on Demand: *Kasvuyrittäjän runokirja 1: Otteita elämistä, joita voi ymmärtää vain elämällä ne*. Books on Demand, 2023. ISBN 978-952-80-1961-9. Teoksen verkkoversio (viitattu 31.10.2023).
11. ↑  Ahopelto, Timo: Nollaksi vai ykköseksi? Koodarivaje uhkaa Suomea. *EVA Analyysi*.  6.4.2018. EVA. Viitattu 20.4.2018.